Ranskan muuttamat julkisen palvelun velvoitteet Ranskan sisäisessä säännöllisessä lentoliikenteessä (ETA:n kannalta merkityksellinen teksti)



Virallinen lehti nro C 018 , 22/01/2002 s. 0012 - 0012



Ranskan muuttamat julkisen palvelun velvoitteet Ranskan sisäisessä säännöllisessä lentoliikenteessä (2002/C 18/08) (ETA:n kannalta merkityksellinen teksti) 1. Ranska on päättänyt muuttaa muutettuja julkisen palvelun velvoitteita, jotka koskevat säännöllistä lentoliikennettä Bergeracin (Roumanière) ja Pariisin (Orly) välillä. Velvoitteet on julkaistu yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti 1. joulukuuta 1999 Euroopan yhteisöjen virallisessa lehdessä C 344. 2. Uudet julkisen palvelun velvoitteet ovat seuraavat: Kapasiteetti ja vähimmäisvuoroväli: Lennoilla on tarjottava yleisiä juhla- ja vapaapäiviä lukuun ottamatta: - 48 paikkaa päivässä kahdella edestakaisella lennolla, yhdellä aamuisin ja yhdellä iltaisin, maanantaista perjantaisin koko vuoden ajan, - 24 paikkaa yhdellä edestakaisella lennolla lauantaiaamuisin sekä sunnuntai-iltaisin, lukuun ottamatta neljää viikonloppua elokuussa ja joulukuun viimeistä viikonloppua. Jos vaadittu vähimmäiskapasiteetti osoittautuu riittämättömäksi todettuun liikenteeseen nähden, sitä voidaan lisätä, kun julkisen palvelun velvoitteiden muuttamisesta on ensin julkaistu ilmoitus Euroopan yhteisöjen virallisessa lehdessä. Konetyyppi: Lennoilla on käytettävä paineistettua lentokonetta. Aikataulut: Aikataulut on laadittava siten, että työasioissa matkustavat voivat arkisin lentää edestakaisen lennon saman päivän aikana niin, että perilläoloaika Bergeracissa tai Pariisissa on vähintään kahdeksan tuntia. Pariisin (Orly) lentoasemalla on varattu lähtö- ja saapumisaikoja Pariisin (Orly) ja Bergeracin (Roumanière) välistä säännöllistä lentoliikennettä varten lähtö- ja saapumisaikojen jakamista yhteisön lentoasemilla koskevista yhteisistä säännöistä annetun neuvoston asetuksen (ETY) N:o 95/93 9 artiklan mukaisesti. Reitistä kiinnostuneet lentoliikenteen harjoittajat saavat yksityiskohtaiset tiedot lähtö- ja saapumisajoista Pariisin lentoasemien koordinaattorilta. Lentojen myynti: Lentojen myynti on hoidettava vähintään yhden tietokonepohjaisen varausjärjestelmän kautta, ja sekä Bergeracissa että Pariisissa on oltava liikenteenharjoittajan pysyvä myyntipiste. Palvelun jatkuvuus: Suoraan lentoliikenteen harjoittajasta johtuvista syistä peruutettujen lentojen määrä ei saa ylittää IATA-ilmailukauden aikana kolmea prosenttia suunnitelluista lennoista, paitsi ylivoimaisen esteen sattuessa. Lentoliikenteen harjoittaja saa keskeyttää lentoliikenteen vain tehtyään ennakkoilmoituksen kuusi kuukautta etukäteen. Yhteisön liikenteenharjoittajille annetaan tiedoksi, että liikenteen harjoittaminen kyseisillä reiteillä edellä mainittuja julkisen palvelun velvoitteita noudattamatta voi johtaa hallinnollisiin ja/tai oikeudellisiin seuraamuksiin. 3. Nämä julkisen palvelun velvoitteet korvaavat 11. huhtikuuta 2002 alkaen ne Bergeracin (Roumanière) ja Pariisin (Orly) välistä säännöllistä lentoliikennettä koskevat julkisen palvelun velvoitteet, jotka julkaistiin 1. joulukuuta 1999 Euroopan yhteisöjen virallisessa lehdessä C 344.